
Αγαπητοί συνάδελφοι,

Σας καλωσορίζω, εκ μέρους του Διοικητικού Συμβουλίου της ΚΕΔΚΕ, στις εργασίες του συνεδρίου μας και σας ευχαριστώ όλους γιατί ανταποκριθήκατε στο κάλεσμά μας. 
Το θέμα, αγαπητοί συνάδελφοι, που απασχολεί το συνέδριο υπαγορεύει σε όλους μας την αυτονόητη και απολύτως αναγκαία συνθήκη, ότι σήμερα είναι υποχρέωσή μας, ως Αυτοδιοίκηση, Τοπική και Νομαρχιακή,  όχι μόνο να υπερασπιστούμε στα λόγια, αλλά και να αποδείξουμε στην πράξη την κυρίαρχη ευθύνη μας για τη συνετή χρήση και  διαχείριση των υδατικών πόρων, για την προστασία της ποιότητας του νερού, αλλά και την εν γένει προστασία του περιβάλλοντος.
Και το σημερινό συνέδριο της ΚΕΔΚΕ και της ΕΝΑΕ, αυτήν την υποχρέωση  έρχεται να υπογραμμίσει, αλλά ταυτόχρονα  να σηματοδοτήσει την αρχή μιας νέας περιόδου συνεργασίας μας  για την  αντιμετώπιση θεμάτων και προβλημάτων που απασχολούν την κοινωνία, όπως το περιβάλλον, η ανάπτυξη, η λειτουργία των θεσμών κ.α. 

Δεν πρέπει ούτε στιγμή να ξεχνάμε αυτό που  έλεγε και ο Θαλής ο Μιλήσιος, ήδη από τον 5ο π.Χ. αιώνα. ΄Οτι δηλαδή, το νερό είναι η αρχή των πάντων. Καθώς  επίσης ότι η ιστορία του νερού στη γη ξεκινά ταυτόχρονα με την ιστορία του ανθρώπου. Ότι υπάρχουν οργανισμοί που ζουν χωρίς αέρα, χωρίς νερό όμως, δεν ζει κανείς.

Όμως, αγαπητοί συνάδελφοι, η ίδια η πραγματικότητα παγκοσμίως και στη χώρα μας, δείχνει ότι ο άνθρωπος αν και  έχει πλήρως συνειδητοποιήσει την κυριαρχία του στο φυσικό περιβάλλον, υποβαθμίζει χωρίς καμία δεύτερη σκέψη το γεγονός ότι, ο ίδιος δεν είναι κάτι  έξω και πάνω από αυτό. 
Σήμερα, δυστυχώς, το περιβάλλον μετράει κυρίως ως δείκτης οικονομικής απόδοσης  από την άκρατη εκμετάλλευση των φυσικών πόρων του. 
Οι επιπτώσεις αυτής της συμπεριφοράς μας ξεφεύγουν ήδη από τα στενά τοπικά πλαίσια και αφορούν πλέον μεγάλα τμήματα της Γης. 

Στην ήδη επιβαρημένη αυτή κατάσταση προστέθηκαν τα τελευταία χρόνια και οι επιπτώσεις που συνοδεύουν την παγκόσμια, λόγω υπερθέρμανσης του πλανήτη, απορύθμιση  του κλίματος, που βιώνουμε και στη χώρα μας με έντονα καιρικά φαινόμενα, ξηρασία, παρατεταμένους καύσωνες, πλημμύρες, πυρκαγιές κ.λπ.  
Αλλαγές που όπως  μας διαβεβαιώνουν επιστήμονες:

Πρώτον, δεν έχουν ιστορικό προηγούμενο, 
Δεύτερον, θα συνεχιστούν με μεγαλύτερη ένταση και θα διατηρηθούν για αιώνες, ακόμη κι αν καταφέρουμε να σταθεροποιήσουμε τις αρνητικές εξελίξεις. 
Και τρίτον, αν οι κλιματικές αλλαγές συνεχιστούν ανεμπόδιστα, οι οικονομικές συνέπειες θα είναι βαρύτατες.
Πέραν όμως από τις κλιματικές αλλαγές οι ρύποι από δραστηριότητες όπως γεωργία, βιομηχανία, κτηνοτροφία, τουρισμός, σκουπιδότοποι, νεκροταφεία, αποχέτευση, πετρελαιοειδή κ. π., που κυρίως συγκεντρώνονται στις αστικές περιοχές, καταλήγουν με τον έναν ή τον άλλο τρόπο σε κάποιον υδάτινο αποδέκτη. 

Επιστήμονες εκτιμούν ότι η  μόλυνση του περιβάλλοντος, με προεξάρχουσα τη μόλυνση του υδατικού δυναμικού, από κάθε μορφής ανθρώπινη δραστηριότητα επιβαρύνει σε ανησυχητικό βαθμό τη δημόσια υγεία.
Άρα αγαπητοί συνάδελφοι, από όλα τα παραπάνω προκύπτει εκ των ων ουκ άνευ το  συμπέρασμα ότι σήμερα ο άνθρωπος καλείται να προστατεύσει τον περιβάλλον από τον ίδιο του τον εαυτό. 

Με δυο λόγια δηλαδή στη σημερινή πολύπλοκη ενεργοβόρο πραγματικότητα της παγκοσμιοποιημένης οικονομίας, της αέναης μετακίνησης ανθρώπων και αγαθών, των μεγάλων αστικών κέντρων, η έξοδος από την κρίση συνίσταται στον αναπροσανατολισμό των τρόπων με τους οποίους παράγουμε, κινούμαστε, κατοικούμε, καταναλώνουμε, στην υποχρεωτική στροφή προς τη  βιωσιμότητα.
Μήπως η ρύπανση, οι καύσωνες, οι πλημμύρες, η ξηρασία,  η λειψυδρία, οι φονικές πυρκαγιές, η καταστροφή δασών,  τα σκουπίδια,  τα απόβλητα, η αυθαίρετη δόμηση, δεν είναι τα θέματα που τα τελευταία χρόνια «μονοπωλούν» το ενδιαφέρον και δοκιμάζουν την αντοχή - όλο και πιο συχνά - των πολιτών, της κεντρικής κυβέρνησης και της Τοπικής Αυτοδιοίκησης; 
Μήπως δεν τείνουν να γίνουν αναπόσπαστο «στοιχείο» της καθημερινότητάς μας;

Σκεφθείτε, έχει περάσει έστω και μία μέρα που ως δήμαρχοι, ως νομάρχες, ως αιρετοί, να μη διαχειριστήκατε ένα θέμα που να αφορά στο περιβάλλον; Καμία. 
Είμαι βέβαιος.

Και  το λέω αυτό για να υπογραμμίσω το γεγονός ότι  για την Τοπική Αυτοδιοίκηση  το θέμα της ορθής και βιώσιμης διαχείρισης του περιβάλλοντος πλέον  πρέπει να είναι υψίστης προτεραιότητας.
Η Κεντρική Ένωση Δήμων και Κοινοτήτων Ελλάδας τα τελευταία χρόνια - και μέσω της Επιτροπής Περιβάλλοντος  αλλά  και σε συνεργασία με μη Κυβερνητικές,  Περιβαλλοντικές και Οικολογικές Οργανώσεις - εντείνει τις προσπάθειες ανάδειξης θεμάτων περιβάλλοντος αλλά και δραστηριοποίησης  της Αυτοδιοίκησης για ζητήματα όπως είναι η διαχείριση των απορριμμάτων και η ανακύκλωσή τους, η διαχείριση των υγρών αποβλήτων, η αξιοποίηση των Ανανεώσιμων Πηγών Ενέργειας, το πράσινο επιχειρείν, οι κλιματικές αλλαγές κ.α. 
Όμως, αγαπητοί συνάδελφοι, θα εθελοτυφλούσαμε αν δεν παραδεχόμασταν ότι στην πράξη ως Τοπική Αυτοδιοίκηση υστερούμε και ότι έχουμε πολύ δρόμο ακόμη να διανύσουμε μέχρι να φτάσουμε  στο σημείο που θα μπορούμε να πούμε ότι η προστασία του περιβάλλοντος είναι η πιο σημαντική παράμετρος της καθημερινής λειτουργίας μας.
Διότι, για παράδειγμα, δεν μπορούμε να διακηρύσσουμε ότι είμαστε υπέρ της χρήσης Ανανεώσιμων Πηγών Ενέργειας και να μην εντάσσουμε στον προγραμματισμό μας, όπως έχουμε ήδη ομόφωνα αποφασίσει ως ΚΕΔΚΕ, την κατασκευή ενεργειακά αειφόρων δημοτικών κτιρίων, σχολείων κ.λπ., ή να μην ενσωματώνουμε στο πρόγραμμα προμηθειών του Δήμου μας και τις λεγόμενες «πράσινες προμήθειες».

Δεν μπορούμε να διακηρύσσουμε ότι προστατεύουμε τα δάση από τις πυρκαγιές και να υστερούμε στον τομέα της πρόληψης των πυρκαγιών. 

Δεν μπορεί να μην είναι στις προτεραιότητές μας η δημιουργία και η στήριξη εθελοντικών ομάδων πολιτών που με την κατάλληλη εκπαίδευση και τα αναγκαία μέσα που θα τους παρέχουμε  θα συμβάλλουν στην φύλαξη και πυροπροστασία. 
Δεν μπορούμε να ισχυριζόμαστε ότι μας απασχολεί  το θέμα της διαχείρισης και της διάθεσης των απορριμμάτων και να συντηρούμε και να διαιωνίζουμε τη λειτουργία ανεξέλεγκτων χωματερών στην περιοχή μας, ή να μην αποδεχόμαστε την υλοποίηση του περιφερειακού σχεδιασμού, επειδή θεωρούμε θα «πληγεί η περιοχή μας».
Δεν μπορούμε να ισχυριζόμαστε ότι μας απασχολεί το πρόβλημα της λειψυδρίας από τη μια και από την άλλη τα δίκτυα ύδρευσης ή άρδευσης να παρουσιάζουν τεράστιες απώλειες.
Πολλά παραδείγματα θα μπορούσαμε να  παραθέσουμε, αγαπητοί συνάδελφοι. 
Η ουσία όμως και για μας, την Αυτοδιοίκηση, είναι ότι η σχέση προστασία περιβάλλοντος και καθημερινή πρακτική  είτε το θέλουμε, είτε όχι, είτε το δεχόμαστε, είτε όχι, έχει αρνητικό ισοζύγιο. 
Απέχουμε  ακόμη  από αυτά που πρέπει να κάνουμε για τους συμπολίτες μας και για το ίδιο το περιβάλλον.

Και αυτό αφορά όχι μόνο τους Δήμους, αλλά και την ΚΕΔΚΕ. Έχουμε ακόμη πολύ δρόμο να διανύσουμε και πρέπει να «τρέξουμε».
Και η τελευταία πρωτοβουλία μας, ως ΚΕΔΚΕ,  για το νερό,  αυτό το νόημα έχει. 
Ο στόχος μας να ενισχυθεί ο ρόλος της Αυτοδιοίκησης στη χάραξη της υδατικής πολιτικής στη χώρα μας, στη διαχείριση, προστασία και έλεγχο της ποιότητας των υδατικών πόρων, 
πιστέψτε με, 

δεν θα έχει κανένα νόημα και όφελος αν δεν αναλάβουμε όλοι μας την ευθύνη που μας αναλογεί για να το κάνουμε πράξη.  Αν δεν αγκαλιάσουμε όλοι αυτήν την πρωτοβουλία, αν δεν την κάνουμε υπόθεση κάθε δήμου.
Η ανάγκη αυτή, αγαπητοί συνάδελφοι, είναι προφανής αφού το υδατικό ισοζύγιο στις υδρολογικές λεκάνες της επικράτειας έχει από καιρό διαταραχθεί και ήδη καταναλώνουμε ένα σημαντικό μέρος των μόνιμων υδατικών μας αποθεμάτων.  
Η σημαντική μείωση της ποσότητας των υπόγειων νερών, η εξάντληση των αποθεμάτων πολλών πηγών,  ταμιευτήρων, λιμνών, ποταμών, η εξαφάνιση σημαντικών υγροτόπων, η υφαλμύρωση παράκτιων γλυκών νερών  σκιαγραφούν τη σημερινή πραγματικότητα. 
Αν συνυπολογίσουμε και την ποιοτική υποβάθμιση, με πιο πρόσφατο παράδειγμα εκείνο του Ασωπού, μιλάμε πλέον για εκτεταμένη περιβαλλοντική επιβάρυνση. 
Ως κύρια αίτια των παραπάνω προβλημάτων καταγράφονται:

· οι υδροβόρες αναπτυξιακές δραστηριότητες  - με πρώτη ασφαλώς την αγροτική, που απορροφά το 85% της ετήσιας κατανάλωσης νερού,  
· η μη ισόρροπη ανάπτυξη της χώρας, 
· η ιδιαιτερότητα του  γεωγραφικού χώρου (νησιωτική Ελλάδα) 
· η υπερσυγκέντρωση πληθυσμού στα αστικά κέντρα, 
· η τουριστική ανάπτυξη στις παραθαλάσσιες περιοχές, 
· ο ελλιπής κεντρικός προγραμματισμός και χρηματοδότηση έργων υδατικών πόρων, 
· η ελλιπής εθνική υδατική πολιτική που ακολουθήθηκε μέχρι σήμερα.
Με απλά λόγια, αγαπητοί συνάδελφοι, αν δεν παραδεχτούμε την αλήθεια της σημερινής πραγματικότητας, αν δεν αντιδράσουμε άμεσα μας περιμένουν δύσκολες μέρες.
Εμείς λέμε ότι  πρέπει να τρέξουμε και να ανακτήσουμε το χαμένο χρόνο. Πρέπει άμεσα να συντάξουμε και να εφαρμόσουμε βιώσιμα σχέδια υδατικής πολιτικής τόσο σε εθνικό όσο και σε περιφερειακό και τοπικό επίπεδο. 
Το 2015, που ορίζει η νομοθεσία ως ορόσημο για την διασφάλιση της καλής κατάστασης των νερών, φαίνεται μακρινό, αλλά όλοι ξέρουμε ότι η εφαρμογή των πολιτικών για τα νερά απαιτούν δράσεις χρονοβόρες και πολύπλοκες.
Η ουσία πάντως είναι  - και αυτήν πρέπει να κρατήσουμε -  πως πρέπει να γίνουν σημαντικές αλλαγές για:

· την ενιαία διαχείριση των υδατικών πόρων, 

· τη  βιώσιμη  χρήση τους , 
· την καταπολέμηση της σπατάλης, ακόμη και με ισχυρότατες τιμολογιακές διαφοροποιήσεις (το νερό μιας πισίνας σε μια βίλα δε μπορεί να στοιχίζει το ίδιο με το νερό οικιακής χρήσης μιας μέσης οικογένειας), 
· τη χρήση συστημάτων εξοικονόμησης νερού στα κτίρια και τις πόλεις, 

· την επέκταση των συστημάτων αφαλάτωσης, όπου απαιτείται και ιδιαίτερα στα νησιά μας,

· την επαναχρησιμοποίηση των υγρών αποβλήτων, 

· την σταθερή απογραφή των εστιών ρύπανσης και την αντιμετώπισή της, 
· την ενημέρωση των πολιτών για τα προβλήματα των υδατικών πόρων.
Και εδώ η Αυτοδιοίκηση μπορεί  και πρέπει αναλάβει τις ευθύνες της και να συμβάλει ουσιαστικά και όσο γίνεται πιο αποτελεσματικά.
Θα ήθελα σ΄ αυτό το σημείο να σημειώσω  τη σημαντική συμβολή  στη ορθολογική διαχείριση του πόσιμου νερού και των υγρών αποβλήτων των 212 Δημοτικών Επιχειρήσεων Ύδρευσης και Αποχέτευσης, που εξυπηρετούν 1.300.000 συνδέσεις και εκατομμύρια πολίτες, παρότι η χώρα μας χαρακτηρίζεται μέχρι τώρα από την έλλειψη συντονισμού και συνεργασίας μεταξύ των πάμπολλων συναρμόδιων φορέων, καθώς και από την έλλειψη μακροχρόνιου σχεδιασμού.

Πιστεύουμε, λοιπόν, ότι  η αυτή η  εμπειρία των Δήμων και των ΔΕΥΑ πρέπει να αξιοποιηθεί.

Πιστεύουμε και ζητάμε στο νέο αποκεντρωμένο θεσμικό πλαίσιο για την διαχείριση των υδατικών πόρων να κατοχυρωθεί η ουσιαστική συμμετοχή τους, ως βασικών εταίρων, στην αξιοποίηση, χρήση και προστασία των υδατικών πόρων.

Αγαπητοί συνάδελφοι,
Σ΄ αυτό το σημείο θα ήθελα να κάνω μια ειδική  αναφορά στην τελευταία πρωτοβουλία της ΚΕΔΚΕ για τον έλεγχο της ποιότητας των νερών ύδρευσης.

Η ΚΕΔΚΕ ανέλαβε  την πρωτοβουλία και σε συνεργασία με το υπουργείο Εσωτερικών και το Ινστιτούτο Γεωλογικών και Μεταλλευτικών Ερευνών, προχωρά στην υλοποίηση πιλοτικού προγράμματος ελέγχου της ποιότητας των νερών ύδρευσης με βάση τις επιταγές του ισχύοντος νομοθετικού πλαισίου, αλλά και της οδηγίας πλαίσιο 60/2000 της ΕΕ. Το πρόγραμμα καλύπτει όλους τους Δήμους, χρηματοδοτείται από τον «ΘΗΣΕΑ» με το ποσό του 1.500.000 ευρώ και ο χρόνος υλοποίησης είναι 24 μήνες. 
Σύμφωνα λοιπόν με το Πρόγραμμα το ΙΓΜΕ αναλαμβάνει με επιτόπιες επισκέψεις ειδικών επιστημόνων να αποτυπώσει κάθε σημείο υδροληψίας και τις υποδομές ύδρευσης και έλεγχος για  35 χημικά στοιχεία ανά δείγμα. 
Στη συνέχεια το ΙΓΜΕ θα συντάσσει τεχνική υδρογεωλογική έκθεση, όπου θα αποτυπώνεται η υφιστάμενη κατάσταση και θα προτείνονται βέλτιστες λύσεις των προβλημάτων, αλλά και προτάσεις για τα αναγκαία έργα, με τα οποία θα αντιμετωπίζονται προβλήματα ποιότητας και επάρκειας των υδατικών πόρων. 
Η πρωτοβουλία μας αυτή, αγαπητοί συνάδελφοι έχει πιλοτικό χαρακτήρα και έχει στόχο να καταδείξει πώς πρέπει εφεξής να λειτουργούν οι δήμοι για να διασφαλίσουν επάρκεια και ποιότητα νερού για τους πολίτες στις πόλεις τους. 
Και εδώ καλώ τις ΔΕΥΑ να δρομολογήσουν έργα υποδομής για τη δημιουργία  πιστοποιημένων και βιώσιμων εργαστηρίων σε νομαρχιακό ή περιφερειακό επίπεδο  ώστε, εφεξής, οι δήμαρχοι να απευθύνονται σ΄ αυτά  για να ελέγχουν σε τακτική βάση την ποιότητα του νερού ύδρευσης.

Αγαπητοί συνάδελφοι,

Ζητώ από όλους εσάς να συμμετάσχετε σ΄ αυτό το πρόγραμμα, όχι επειδή είναι πρωτοβουλία της ΚΕΔΚΕ, ούτε γιατί έτσι καλύπτουμε μια τυπική υποχρέωσή μας απέναντι στην Ε.Ε. 
Ζητώ τη συμμετοχή σας και τη συνεργασία σας γιατί πιστεύω ότι το αποτέλεσμα θα είναι επ΄ αγαθώ του κοινωνικού συνόλου, θα είναι επ΄  ωφελεία του περιβάλλοντος και της ποιότητας της ζωής όλων μας.
Σας το ζητώ όμως και για έναν ακόμη λόγο: 
Για να εγκαινιάσουμε όλοι μαζί με συνέπεια και συντονισμένα, 
Τοπική Αυτοδιοίκηση, πολίτες και φορείς μια «πράσινη εκστρατεία» διαρκείας με  συγκεκριμένα σχέδια δράσης για την αντιμετώπιση των κλιματικών αλλαγών, την προώθηση πολιτικών για τη χρήση ανανεώσιμων πηγών ενέργειας, την αναδάσωση, τη βιώσιμη διαχείριση των φυσικών πόρων, την προστασία του φυσικού περιβάλλοντος.

Είναι υποχρέωσή μας όχι μόνο απέναντι στους πολίτες, που μας ψηφίζουν, είναι υποχρέωσή μας απέναντι στις γενεές που θα έρθουν.
Σας ευχαριστώ.

